रियास्त, जम्मू-कश्मीर दी सदियें दी राजधानी जम्मू नै, जित्थें सुलझे दे बड़े-बड़े प्रबंधक ते स्यासी शखसीयतां पैदा कीतीयां, उत्थें मते-सारे कलमकार, फनकार ते साहित्यकार बी पैदा कीते। इंदे चा दीवान किरपा राम, गणेशदास बडैह्‌रा, अब्दुल समीयपाल, मैसर्ज़ नूर इलाही ते मुहम्मद उमरा, डा० कर्ण सिंह, बलदेव प्रशाद शर्मा, नीलाम्बर देव शर्मा, नरेंद्र खजूरिया, मूल्कराज सराफ, अजीत कुमार बख्शी ते प्रो० साह्‌बजादा हसन शाह् काबले जिकर न। इंदे चा दीवान किरपा राम हुंदा नां, “गुल्ज़ारे कश्मीर” ते “गुलाबनामा” दे लेखक होने दे नातै मश्हूर ऐ। ए स्व० माह्‌राजा रणबीर सिंह हुंदे प्रधान मन्त्री हे। गुल्ज़ारे क्शमीर ते गुलाबनामां दोऐ फारसी भाशा च लिखे गेदे न। गणेशदास बड़ैह्‌रा दीवान हुंदे दफतरै दे प्रधान कर्मचारी हे। इनें माह्‌राजा गुलाबसिंह दी हकूमत च, “राज दर्शनी” नां दा, डोगरें दा इतिहास फारसी च लिखे दा ऐ। अब्दुल समीय उर्दू दे मन्ने दे लेखक हे। उर्दू दे, मश्हूर रसाले, “अदबी दुनियां” ल्हौर च इंदे लेख आम तौर पर छपदे रौंह्‌दे हे। मैसर्ज़ मुहम्मद उमर ते नूर इलाही नै उर्दू दा ‘नाटक-सगर’ लिखियै काफी नां कमाया।